༄༅། །སྤྱན་རས་གཟིགས་ལ་ཡན་ལག་བདུན་པ་ཕུལ་བའི་ཚིགས་བཅད་དང་། གདུང་དབྱངས་གསོལ་འདེབས་བཞུགས་སོ།། ཨོཾ་སྭ་སྟི། དུས་གསུམ་རྒྱལ་བའི་མཁྱེན་རྩེའི་སྤྱི་གཟུགས་མཆོག །སྤྱན་རས་གཟིགས་དབང་འཇིག་རྟེན་གསུམ་གྱི་མགོན། །ཁྱད་པར་བསིལ་ལྡན་ལྗོངས་ཀྱི་ཡབ་གཅིག་ཉིད། །དཔག་མེད་འཕྲིན་ལས་མངའ་བ་ཁྱོད་ལ་འདུད། །དངོས་འབྱོར་ཡིད་སྤྲུལ་ཀུན་བཟང་མཆོད་པས་མཆོད། །བཅས་རང་ཉེས་པའི་ཚོགས་ཀུན་སོ་སོར་བཤགས། །ཁྱད་པར་ཚེ་འདིའི་དྲིན་ཅན་ཕ་མ་ལ། །བརྙས་ཐབས་ཚིག་ངན་གང་ཤོར་མཐོལ་ལོ་བཤགས། །འཁོར་འདས་དུས་གསུམ་དགེ་ལ་རྗེས་ཡི་རང་། །རྒྱ་ཆེན་ཆོས་ཀྱི་འཁོར་ལོ་བསྐོར་བར་བསྐུལ། །རྟག་ཏུ་མྱ་ངན་མི་འདའ་བཞུགས་གསོལ་འདེབས། །དགེ་ཚོགས་བླ་མེད་བྱང་ཆུབ་ཐོབ་ཕྱིར་བསྔོ། །ཚེ་འདིར་ཚེ་རིང་ནད་མེད་འབྱོར་ལྡན་ཞིང་། །ཕྱི་མ་བདེ་ཅན་གྲུ་འཛིན་ལ་སོགས་སུ། །སྐྱེས་ནས་ཐེག་ཆེན་ས་ལམ་མཐར་ཕྱིན་ཏེ། །ཐམས་ཅད་གཟིགས་པའི་གོ་འཕང་ཐོབ་པར་ཤོག །རྩ་བརྒྱུད་བླ་མ་མཆོག་གསུམ་བྱིན་རླབས་དང་། །ཆོས་ཉིད་མི་འགྱུར་རྟེན་འབྲེལ་བསླུ་མེད་མཐུས། །བདག་སོགས་མར་གྱུར་མཁའ་མཉམ་སེམས་ཅན་རྣམས། །ཇི་ལྟར་སྨོན་པའི་གནས་འདི་འགྲུབ་གྱུར་ཅིག །ཅེས་པ་འདི་ནི་དོན་གཉེར་དག་གིས་བསྐུལ་བའི་ངོར། བྱ་བྲལ་བ་སངས་རྒྱས་ཕུན་ཚོགས་ཀྱིས་བྲིས་པའོ། །མངྒ་ལམ།། ༄༅། །སྤྱན་རས་གཟིགས་ལ་གདུང་དབྱངས་གསོལ་འདེབས་བཞུགས་སོ།། མགོན་མེད་མགོན་གྱུར་མགོན་པོ་སྤྱན་རས་གཟིགས། །ཉམ་ཐག་ང་རོ་འབོད་འདི་བརྩེ་བས་དགོངས། །བདག་རང་བག་སྤྲོའི་གདེང་དང་མི་ལྡན་ཞིང་། །བཟང་བརྫུ་གཡོ་ཅན་རི་དྭགས་རྔོན་འདྲ་བའི། །ཁྲེལ་འདས་སྡིག་ལྡན་བདག་གི་མགོན་མཛོད་གཅིག །བདག་གི་གནས་ཚུལ་མ་འདྲེས་གསལ་ལེ་ནི། །མགོན་པོ་ཁྱོད་ཀྱི་ཐུགས་ཀྱིས་དགོངས་པར་ཟད། །ལུས་འཚོ་ལ་དོར་འཁོས་ཀྱིས་རང་གཞན་ལ། །ཕན་ན་ཆོས་མཐུན་བསམ་པའི་དོན་རྣམས་ཀུན། །འབད་མི་དགོས་པར་ལྷུན་གྲུབ་མགོན་པོས་མཛོད། །དེ་ལྟར་མིན་ན་སྡིག་རྟེན་རྣམ་སྨིན་ལུས། །མྱུར་ཁྲོལ་གྲུ་འཛིན་གནས་སུ་འདྲེན་པར་མཛོད། །ཁྱོད་ཞལ་མངོན་སུམ་མཐོང་བའི་སྐལ་མེད་ནའང་། །རྨི་ལམ་ཙམ་དུའང་ལུང་ཙམ་མི་སྟོན་ན། །བདག་ཅག་ལྔ་དབང་འགྱུར་འདི་ཐ་ཚིག་ལགས། །ཚུལ་འདི་དགོངས་ཤིག་ཚད་མེད་ཐུགས་རྗེ་ཅན། །འདིའང་སངས་རྒྱས་ཕུན་ཚོགས་གྱིས་གསོལ་བའོ། །མངྒ་ལམ།། །། ༄༅། །འཕགས་པ་སྤྱན་རས་གཟིགས་ལ་གདུང་ཤུགས་ཀྱིས་གསོལ་བའི་ཚིགས་བཅད།། ཨོཾ་སྭ་སྟི། རྩ་བརྒྱུད་བླ་མ་མཆོག་གསུམ་ཡི་དམ་ལྷ། །ཁྱད་པར་གྲུ་འཛིན་མགོན་པོ་སྤྱན་རས་གཟིགས། །སྒྲིབ་མེད་ཡེ་ཤེས་གསལ་བའི་སྤྱན་ལྡན་རྣམས། །ཐུགས་བསྐྱེད་སྨོན་ལམ་དབང་གིས་དགོངས་སུ་གསོལ། །མཁྱེན་བརྩེ་ནུས་པ་ཆེན་པོའི་དགེ་མཚན་གྱིས། །ཡིད་ལ་བཅགས་པའི་དོན་འདི་ད་ལྟ་སྒྲུབས། །མི་བཟད་ལས་ཀྱིས་མནར་བ་བདག་ཅག་ནི། །མཐུན་འཇུག་འཇིག་རྟེན་བྱ་བས་སྡུག་བསྔལ་ནས། །ལུས་རྟེན་འདིར་དོར་གྲུ་འཛིན་གནས་སུ་སྐྱེས། །སྙིང་སྟོབས་ཆེ་དང་མངོན་ཤེས་རྫུ་འཕྲུལ་སོགས། །ཐོབ་ནས་རྒྱལ་སྲས་སྤྱོད་པ་རྒྱ་མཚོ་ཡིས། །བསྟན་དང་འགྲོ་བའི་རྩ་ལག་དམ་པར་ཤོག །ཁྱད་པར་ལྟོས་བཅས་གྱི་ནར་འཁྱམས་པ་རྣམས། །མྱུར་དུ་མངོན་པར་མཐོ་དང་ངེས་ལེགས་ཀྱི། །དཔལ་ལ་སྤྱད་ནས་བྱང་ཆུབ་མཆོག་ཐོབ་པར། །སྨོན་པའི་གནས་འདི་གེགས་མེད་འགྲུབ་གྱུར་ཅིག །འབྲུག་ལོ་ས་ག་ཟླ་བའི་རྒྱལ་བ་རྡོ་རྗེ་འཆང་ཀུན་དགའ་བཟང་པོའི་དུས་ཆེན་གྱི་ཚེ། སངས་རྒྱས་ཕུན་ཚོགས་ཀྱིས། ཡི་དམ་དུ་བྱས་པའི་ཐ་ཚིག་དགེ །མངྒ་ལཾ།། །།